Щоджэн (Алмэ) Евгение Хьэсэн и пхъур
Лъэужь дахэ къызэзынэкIыу дунейм ехыжа цIыхур мылIа пэлъытэщ, абы и цIэр куэдрэ фIыкIэ ягъэIунущи. И гуащIэр цIыхубэм хуэгъэпсауэ къекIуэкIащ иджыблагъэ дунейм ехыжа, Урысей Федерацэм щIыхь зиIэ и егъэджакIуэ, «ЩIыхьым и дамыгъэ» орденыр зыхуагъэфэща, илъэс 40-кIэ урысыбзэмрэ урыс литературэмкIэ егъэджакIуэу лэжьа Щоджэн (Алмэ) Евгение Хьэсэн и пхъур.
1946 гъэм Евгение и лэжьыгъэ гъуэгуанэр къыщыщIидзащ Къулъкъужын Ипщэ дэт курыт школ №5-м. 1949 гъэм Дзэлыкъуэ ЦСУ-м и унафэщI Щоджэн Зэчий Шумахуэ и къуэр гъащIэ гъусэ хуэхъури, и IэнатIэр ихъуэжын хуей хъуащ. А илъэсым щегъэжьауэ 1978 гъэ пщIондэ, пенсэм кIуэху, Дзэлыкъуэкъуажэ и курыт школ №1-м егъэджакIуэу, пэщIэдзэ классхэм егъэджэныгъэ Iуэхухэр къыщызэгъэпэщынымкIэ унафэщIым и къуэдзэу лэжьащ. Зыхэт гупми иригъаджэхэми я деж и пщIэр щылъагэу, фIыуэ къалъагъуу, и чэнджэщрэ и псалъэрэ къалъытэу къекIуэкIащ ар. Щоджэн Евгение зыпэрыта IэнатIэр ехъулIэу зэрырихьэкIам и щыхьэтщ абы и гъэсэн куэд гъащIэм лъэ быдэкIэ зэрыхэувар, езыр щапхъэ яхуэхъуу и IэщIагъэр къыхэзыхыжахэри абыхэм мымащIэу зэрахэтыр.
Щоджэным и псэемыблэж лэжьыгъэр гулъытэнши хъуакъым. Къэралми республикэми я деж хуэфэщэн пщIэрэ щIыхьрэ щигъуэтыжащ. Абы къыхуагъэфэщащ КъБАССР-м ЦIыхухэм щIэныгъэ егъэгъуэтынымкIэ и министерствэм, проф-
союзым и обкомым я щIыхь тхылъхэр, «РСФСР-м цIыхубэм щIэныгъэ егъэгъуэтынымкIэ и отличник» цIэ лъапIэр, ГуащIэдэкI Бэракъ Плъыжьым и орде-
ныр, «Ленин В. И. къызэралъхурэ илъэси 100 зэрырикъум и щIыхь-кIэ» юбилей медалыр, «Лэжьыгъэм и ветеран», «Тылым щылэ-жьа» медалхэр, щIыхь, фIыщIэ, щытхъу тхылъ зэмылIэужьыгъуэхэр.
Щоджэн зэщхьэгъусэхэу Зэчийрэ Евгениерэ быниплI зэдагъуэтащ. Хэку зауэшхуэм хэта Зэчий абы къыхиха уIэгъэхэм куэдрэ ягъэпсэуакъым икIи я щIэблэр гъащIэм зэрыхэувар илъагъуну хунэсакъым. Евгение, зэрыжаIэу, и бгыр щIикъузэри, быниплIыр къызэфIигъэуващ, дэтхэнэми щIэныгъэ нэхъыщхьэ иригъэгъуэтащ, унагъуэ дахэуи игъэтIысыжащ. Нобэ ахэр зыхэт гупым фIыкIэ къахэщу апхуэдэхэщ.
Щоджэн (Алмэ) Евгение Хьэсэн и пхъур зыцIыхуу щыта псоми я гум къеуащ ар зэрахэмытыжыр. И унагъуэм, благъэ-Iыхьлыхэм я мызакъуэу, абы и фэеплъыр яхъумэнущ ар зыцIыхуу щыта псоми.
Щоджэнхэ, Шыгъушэхэ, Мэшыкъуэхэ,Уэлджырхэ я унагъуэхэр.
